**Broj: 711-I-97-M-158-18/19-02-17**

Zagreb, 2. siječnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Davorina Ivanjeka, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marijana Varge, općinskog načelnika Općine Donja Dubrava,** na 33. sjednici, održanoj 2. siječnja 2019.g., daje sljedeće

**MIŠLJENJE**

**Dužnosnik Marijan Varga, općinski načelnik Općine Donja Dubrava, koji navedenu dužnost obnaša volonterski uz primanje volonterske naknade, što se smatra primanjem plaće za obnašanje navedene dužnosti u smislu članka 4. stavka 1. ZSSI-a, ne može istodobno primati i naknadu povodom obnašanja dužnosti člana Županijske skupštine Međimurske županije, jer bi time počinio povredu članka 12. ZSSI-a, međutim, ima pravo na naknadu putnih i drugih opravdanih troškova.**

 Obrazloženje

Zahtjev za davanjem mišljenja Povjerenstva podnio je dužnosnik Marijan Varga, općinski načelnik Općine Donja Dubrava. U knjigama ulazne pošte zahtjev je zaprimljen pod poslovnim brojem: 711-U-3637-M-158/18-01-3 dana 18. prosinca 2018. g., povodom kojeg se vodi predmet broj M-158/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Marijan Varga povodom obnašanja dužnosti općinskog načelnika Općine Donja Dubrava obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Uzahtjevu dužnosnik u bitnome navodi da dužnost općinskog načelnika Općine Donja Dubrava obnaša volonterski, bez zasnovanog radnog odnosa, ali uz primanje volonterske naknade u iznosu od 2.700,00 kn mjesečno neto. Dužnosnik nadalje navodi da istodobno obnaša i dužnost člana Županijske skupštine Međimurske županije te da na sjednice Županijske skupštine Međimurske županije i druga službena događanja iz Donje Dubrave u Čakovec putuje svojim vozilom na vlastiti trošak odnosno navedene troškove putovanja ne podmiruje Općina Donja Dubrava. Dužnosnik navodi da prema tumačenju općinski načelnici koji dužnost obnašaju profesionalno nemaju pravo na naknadu za rad povodom obnašanja dužnosti člana županijske skupštine te traži mišljenje Povjerenstva ostvaruje li kao dužnosnik, koji dužnost općinskog načelnika obnaša volonterski, pravo na naknadu za obnašanje dužnosti člana Županijske skupštine Međimurske županije te pravo na povrat putnih troškova za dolazak na sjednice navedene Županijske skupštine te druga službena događanja.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Navedenim člankom ZSSI-a nije propisano da su članovi predstavničkih tijela jedinica lokalne i područne (regionalne) samouprave dužnosnici u smislu odredbi ZSSI-a.

Međutim, članovi predstavničkih tijela jedinica lokalne i područne (regionalne) samouprave biraju su izravno od strane građana na mandatno razdoblje od četiri godine. Sukladno članku 35. Zakona o lokalnoj i područnoj (regionalnoj) samoupravi („Narodne novine“ broj 33/01., 60701., 129/05., 109707., 125/08., 36/09., 150/11., 144/12., 19/13., 137/15. i 123/17.) predstavničko tijelo donosi statut i druge opće akte jedinica lokalne i područne (regionalne) samouprave, usvaja proračun, osniva javne ustanove i druge pravne osobe kojih je jedinica osnivač te obavlja druge poslove od javnog značaja, stoga i obnašanje dužnosti člana Županijske skupštine Međimurske županije predstavlja obnašanje druge javne dužnosti izvan dužnosti propisanih člankom 3. ZSSI-a.

Člankom 31. stavak 1. Zakona o lokalnoj i područnoj (regionalnoj) samoupravi propisano je da član predstavničkog tijela jedinice lokalne odnosno područne (regionalne) samouprave dužnost obavlja počasno i za to ne prima plaću. Stavkom 2. istog članka propisano je da član predstavničkog tijela ima pravo na naknadu u skladu s odlukom predstavničkog tijela.

U Zakonu o lokalnoj i područnoj (regionalnoj) samoupravi, ne postoji odredba koja izričito propisuje pravo člana predstavničkog tijela jedinice lokalne odnosno područne (regionalne) samouprave, koji je ujedno i dužnosnik u smislu odredbi ZSSI-a te prima plaću za obnašanje dužnosti iz članka 3. ZSSI-a, na ostvarivanje naknade za obnašanje dužnosti člana predstavničkog tijela.

U izvješćima o imovinskom stanju koja je podnosio Povjerenstvu povodom stupanja na dužnost općinskog načelnika Općine Donja Dubrava dana 18. rujna 2017.g. te povodom bitne promjene dana 26. veljače 2018.g dužnosnik je naveo da istu dužnost obnaša volonterski, bez zasnivanja radnog odnosa, uz primanje volonterske naknade u neto iznosu od 2.700,00 mjesečno, ali nije naveo da obnaša drugu javnu dužnost za koju ne postoji obveza podnošenja izvješća o imovinskom stanju dužnosnika.

Obzirom da volonterska naknada predstavlja primanje naknade za obnašanje dužnosti općinskog načelnika, ista se smatra plaćom iz članka 4. stavka 1. ZSSI-a. Stoga u kontekstu primjene članka 12. ZSSI-a dužnosnik Marijan Varga ne može uz primanje volonterske naknade za obnašanje dužnosti općinskog načelnika Općine Donja Dubrava istodobno primati i naknadu povodom obnašanja dužnosti člana Županijske skupštine Međimurske županije, jer bi se to sukladno citiranom članku ZSSI-a smatralo primanjem nedopuštene naknade.

Obzirom da se plaćom ne smatraju putni i drugi opravdani troškovi nastali u obnašanju javne dužnosti, dužnosnik ima pravo na naknadu putnih i drugih opravdanih troškova od Međimurske županije, prema visini stvarnih troškova nastalih u svrhu dolaska na sjednice Županijske skupštine Međimurske županije te druga zbivanja na koja dolazi u svojstvu člana predstavničkog tijela navedene županije, jer se radi o troškovima koji su povezani ili proizlaze iz obnašanja navedene javne dužnosti na koju su ga izabrali građani.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Marijan Varga, elektronička dostava
2. Objava na internetskoj stranici Povjerenstva
3. Pismohrana